PMIndiaData/PMIndiaSum huggingface dataset:
प्रवासी भारतीय केंद्राचे पंतप्रधानांकडून उद्‌घाटन

पंतप्रधान नरेंद्र मोदी यांनी आज नवी दिल्लीत प्रवासी भारतीय केंद्राचे उद्‌घाटन केले. या केंद्राच्या उद्‌घाटनासाठी महात्मा गांधी आणि माजी पंतप्रधान लालबहादूर शास्त्री यांच्या जयंतीचे औचित्य अतिशय योग्यच असल्याचे पंतप्रधान यावेळी म्हणाले. भारतीय समूदायाकडे केवळ संख्येच्या दृष्टीकोनातून नव्हे तर त्यांच्या शक्तीच्या दृष्टीकोनातून पाहिले पाहिजे. गेली अनेक वर्ष ‘ब्रेन ड्रेन’ ही संज्ञा प्रचलित होती मात्र या प्रवासी भारतीय समुदायाकडे शक्ती म्हणून पाहिल्यास त्याचे रुपांतर ‘ब्रेन गेन’ मधे होऊ शकते असा विश्वास पंतप्रधानांनी व्यक्त केला. भारताबरोबर व्यवहार करायला संपूर्ण जग उत्सुक आहे अशा परिस्थितीत अपरिचिताबद्दल असणारी भीती हा सर्वात मोठा. अडथळा असतो मात्र परदेशात स्थिरावलेल्या प्रवासी भारतीयांमुळे या अडथळ्यावर मात करायला मदत होईल, असे त्यांनी सांगितले. माजी पंतप्रधान अटलबिहारी वाजपेयी यांनी प्रवासी भारतीय दिवस ही संकल्पना मांडली, त्यानंतरच्या सरकारनंही ती सुरु ठेवली, असे सांगून या प्रवासी भारतीयांशी संपर्कात राहणे महत्त्वाचे असल्याचे पंतप्रधान म्हणाले. भारताने विशेषत: परराष्ट्र व्यवहार मंत्रालयाने गेल्या दोन वर्षात मानवतावादी दृष्टीकोनातून लक्षणीय कार्य केले आहे. संघर्ष ग्रस्त किंवा आपत्तीग्रस्त परिस्थितीतून केवळ भारतीयांचीच नव्हे तर इतर देशांच्या नागरिकांचीही सुटका करण्यात आल्याचे पंतप्रधानांनी नमूद केले. भारताने दुसऱ्या राष्ट्रावर कधीही आक्रमण केले नाही. दोन जागतिक महायुद्धातल्या भारतीय सैनिकांच्या त्यागाचे स्मरण करतानाच जगाने या त्यागाची दखल ठेवायला हवी, असे पंतप्रधान म्हणाले. ‘गांधी-एक प्रवासी’ या प्रदर्शनालाही पंतप्रधानांनी यावेळी भेट दिली. मधुमेह नियंत्रणासाठी योग आचरण या पुस्तिकेचे प्रकाशन त्यांनी केले. तसेच ‘भारताविषयी जाणून घ्या’ या स्पर्धेतल्या विजेत्यांना पंतप्रधानांच्या हस्ते पारितोषिकेही देण्यात आली.
भारताच्या लसीकरण मोहिमेने आणखी एक महत्त्वाचा टप्पा पार केल्याबद्दल पंतप्रधानांनी व्यक्त केला आनंद

भारताच्या लसीकरण मोहिमेने आणखी एक महत्त्वाचा टप्पा पार केल्याबद्दल पंतप्रधान नरेंद्र मोदी यांनी आनंद व्यक्त केला आहे. भारतातील पात्र लोकसंख्येपैकी 50% पेक्षा जास्त लोकांचे आता पूर्णपणे लसीकरण झाले आहे. आरोग्य आणि कुटुंब कल्याण मंत्री डॉ. मनसुख मांडविया यांच्या ट्विटला उत्तर देताना पंतप्रधान म्हणाले; "भारताच्या लसीकरण मोहिमेने आणखी एक महत्त्वाचा टप्पा ओलांडला आहे. कोविड-19 विरुद्धच्या लढ्याला बळ देण्यासाठी ही गती कायम ठेवणे महत्त्वाचे आहे. आणि हो, मास्कचा वापर आणि सुरक्षित अंतर राखण्यासह इतर सर्व कोविड -19 संबंधित नियमांचे पालन करत रहा."
पंतप्रधानांच्या हस्ते पूर्व परीघ महामार्ग आणि दिल्ली-मेरठ महामार्गाचे उद्‌घाटन

पंतप्रधान नरेंद्र मोदी यांनी दिल्ली एनसीआर विभागातील नव्याने उभारलेले दोन महामार्ग राष्ट्राला समर्पित केले. या महामार्गांमध्ये 14 मार्गिकांच्या दिल्ली-मेरठ महामार्गाच्या निझामुद्दीन पूल ते दिल्ली-उत्तर प्रदेश सीमेपर्यंतच्या पहिल्या टप्प्याचा समावेश होता. राष्ट्रीय महामार्ग 1 वरील कुंडली ते राष्ट्रीय महामार्ग 2 वरील पलवाला दरम्यानच्या 135 कि.मी. लांबीच्या पूर्व परीघ महामार्ग प्रकल्पही राष्ट्राला समर्पित करण्यात आला. दिल्ली-मेरठ महामार्गाचं काम पूर्ण झाल्यानंतर दिल्ली ते मेरठ तसेच पश्चिम उत्तर प्रदेशाचा काही भाग आणि उत्तराखंड दरम्यानच्या प्रवासाच्या वेळेत मोठी बचत होईल. दिल्ली-मेरठ महामार्गाच्या उद्‌घाटनानंतर महामार्गावरुन उघड्या जीपमधून प्रवास करणाऱ्या पंतप्रधान मोदींचे या नव्या महामार्गाजवळ लोकांनी स्वागत केले. पूर्व परीघ महामार्गामुळे दिल्लीकडे येण्याची गरज नसलेली वाहतूक वेळ व स्थान राष्ट्रीय राजधानीमधील वाहतूक कोंडी कमी होईल तसेच प्रदूषणही कमी होईल. संपूर्ण दिल्ली-मेरठ महामार्गाचे काम लवकरच पूर्ण होईल असा विश्वास पंतप्रधानांनी बागपत येथे जाहीर सभेत बोलतांना व्यक्त केला. दिल्लीच्या परीघावरील या पूर्व महामार्गामुळे दिल्लीतील वाहतूक कोंडी कमी होण्यास मदत होईल असे त्यांनी सांगितले. लोकांचे जीवनमान उंचावण्यात आधुनिक पायाभूत सुविधांची भूमिका महत्त्वपूर्ण असल्याचे त्यांनी सांगितले. रस्ते, रेल्वे, जलमार्ग इत्यादी पायाभूत सुविधा बांधण्यासाठी उचलण्यात येणाऱ्या पावलांचा त्यांनी उल्लेख केला. पायाभूत विकासाच्या वाढत्या वेगाबद्दल त्यांनी उदाहरणंही दिली. महिला सक्षमीकरणाबद्दल बोलतांना पंतप्रधानांनी स्वच्छ भारत अभियानाअंतर्गत बांधण्यात आलेली शौचालये आणि उज्ज्वला योजनेअंतर्गत देण्यात आलेल्या स्वयंपाकाच्या गॅस जोडण्या यामुळे महिलांचे आयुष्य सोपं झाल्याचे सांगितले. मुद्रा योजनेअंतर्गत देण्यात आलेल्या 13 कोटी कर्जांपैकी 75 टक्क्यांहून अधिक कर्ज महिला उद्योजिकांना देण्यात आल्याचे पंतप्रधानांनी सांगितले. अनुसूचित जाती आणि इतर मागासवर्गीयांसाठी उचलण्यात आलेल्या पावलांचाही पंतप्रधानांनी उल्लेख केला. यावर्षीच्या केंद्रीय अर्थसंकल्पात ग्रामीण आणि कृषी पायाभूत सुविधा मजबुतीकरणासाठी 14 लाख कोटी रुपयांची तरतूद करण्यात आल्याचेही पंतप्रधान म्हणाले.
कानपूरमध्ये इमारत कोसळून झालेल्या दुर्घटनेत मृत्युमुखी पडलेल्यांप्रति पंतप्रधानांनी दु:ख व्यक्त केले

पंतप्रधान नरेंद्र मोदी यांनी कानपूर येथे इमारत कोसळल्यामुळे मृत्युमुखी पडलेल्या व्यक्तींप्रति दु:ख व्यक्त केले आहे. पंतप्रधान म्हणाले, “कानपूरमधील इमारत दुर्घटनेत मृत्युमुखी पडलेल्यांच्‍या कुटुंबांच्या दु:खात मी सहभागी आहे. या दुर्घटनेत जखमी झालेल्यांची प्रकृती लवकर सुधारो.”
स्टार्ट अप सहयोगासाठी भारत आणि कोरिया गणराज्य यांच्यातल्या सामंजस्य कराराला केंद्रीय मंत्रिमंडळाची मान्यता

स्टार्ट अप सहयोगासाठी भारत आणि कोरिया गणराज्य यांच्यात झालेल्या सामंजस्य कराराला, पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत पूर्वलक्षी प्रभावाने मान्यता देण्यात आली. फेब्रुवारी 2019 मधे यावर स्वाक्षऱ्या झाल्या होत्या. दोन्ही देशातले कायदे आणि नियमांना अनुसरत, स्टार्ट अपसंदर्भात दोन्ही देशातल्या सहकार्याला यामुळे प्रोत्साहन मिळणार आहे.
केंद्रीय मंत्रिमंडळाने बंगाल पूर्व सीमावर्ती नियमनामध्ये सुधारणा करायला पूर्वलक्ष्यी प्रभावाने मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने बंगाल पूर्व सीमावर्ती नियम (बीईएफआर),1873 मध्ये सुधारणा करण्यासाठी राज्यघटनेच्या कलम 372 (2) अन्वये राष्ट्रपतींनी जारी केलेल्या कायदेविषयक बदल (दुरुस्ती) आदेश,2019 ला पूर्वलक्ष्यी प्रभावाने मंजुरी दिली आहे. या अधिसूचनेमुळे बीईएफआरच्या सीमा मणिपूर राज्यालाही लागू होतील जेणेकरुन नागरिकत्व सुधारणा कायदा 2019 च्या तरतुदींपासून मणिपूरच्या मूळ रहिवाशांना संरक्षण मिळू शकेल. त्यानुसार नियमांमध्ये आवश्यक ते बदल करण्यात येतील.
संविधान दिन चर्चा – पंतप्रधानांतर्फे डॉ. आंबेडकरांच्या अतुलनीय योगदानाची प्रशंसा

भारताची राज्यघटना ही केवळ कायदेशीर दस्तावेज नसून तो एक सामाजिक दस्तावेज देखील आहे असे पंतप्रधान नरेंद्र मादी यांनी सांगितले. जेव्हा कधी आपल्याला मार्गदर्शन आणि प्रेरणेची गरज भासेल तेव्हा आपण याची पाने उलटू शकतो. डॉ. बाबासाहेब आंबेडकरांच्या 125 व्या जयंती निमित्त संविधान दिनाचे औचित्य साधत आयोजित चर्चेदरम्यान मोदी बोलत होते. राज्यघटना आपल्याला एकसंघटित होऊन पुढे मार्गक्रमण करण्याची शक्ती प्रदान करते. संविधान सभेच्या सर्व सदस्यांना श्रध्दांजली अर्पण करायची ही उत्तम संधी आहे. डॉ. बाबासाहेब आंबेडकरांचे अतुलनीय योगदान आपण कधीही विसरु शकत नाही असे पंतप्रधानांनी सांगितले. पंतप्रधानांनी यावेळी “एक भारत श्रेष्ठ भारत” या आपल्या व्हिजनचा आराखडा सादर केला ज्याचा उल्लेख त्यांनी सर्वप्रथम सरदार पटेल यांच्या जयंतीनिमित्त आयोजित “एकता के लिए दौड”या कार्यक्रमा दरम्यान केला होता. आपल्या वक्तव्या दरम्यान पंतप्रधानांनी डॉ. आंबेडकर, जवाहरलाल नेहरु, डॉ. सर्वपल्ली राधाकृष्णन आणि मॅक्स मूलर यांचा उल्लेख केला.
अवजड अभियांत्रिकी  सहकार्य संयत्रांच्या आधुनिकीकरणासाठी चेक प्रजासत्ताकाच्या  सहाय्याबाबत  केंद्रीय मंत्रिमंडळाकडून माहिती मंजूर

पंतप्रधान नरेंद्र मोदी यांच्या अध्यक्षतेखाली 6 जानेवारी 2016 रोजी झालेल्या मंत्रिमंडळ बैठकीत भारत आणि चेक प्रजासत्ताक यांच्यात औद्योगिक सहकार्य, विशेषत: अवजड उद्योगांबाबत स्वाक्षरी करण्यात आलेल्‍या मसुद्याबद्दल माहिती देण्यात आली. या मसुद्यामध्ये अन्य बाबींसह अवजड अभियांत्रिकी सहकार्याच्या तीन संयंत्रांचे आणि 1960 साली चेक सहकार्याने रांची येथे उभारण्यात आलेल्या सार्वजनिक क्षेत्रातल्या केंद्रीय एककाचे आधुनिकीकरण अशा बाबींचा समावेश आहे.
बुंदेलखंड द्रुतगती महामार्गाची कोनशिला पंतप्रधानांनी बसवली-ऐतिहासिक दिन म्हणून प्रशंसा

फेब्रुवारी 2018 मध्ये घोषित केलेल्या उत्तर प्रदेश संरक्षण उद्योग मार्गिकेच्या सोयीसाठी बांधल्या जाणाऱ्या बुंदेलखंड द्रुतगती महामार्गाची कोनशिला चित्रकूट येथे पंतप्रधान नरेंद्र मोदी यांच्या हस्ते आज बसवण्यात आली. 296 किलोमीटर लांबीचा हा महामार्ग बनवण्यासाठी 14 हजार 849 कोटी रुपयांचा खर्च होणार असून यामुळे चित्रकूट, बांदा, महोबा, हमीरपूर, जालौन, औराईया आणि इटावा जिल्ह्यांना याचा फायदा होईल. याच समारंभात आज पंतप्रधानांनी देशभरातल्या 10 हजार शेतकरी उत्पादक संस्थांचा प्रारंभ केला. प्रधानमंत्री किसान योजनेच्या लाभार्थ्यांना किसान क्रेडिट कार्डाच्या वितरणालाही पंतप्रधानांच्या हस्ते सुरूवात झाली. बुंदेलखंड महामार्ग, पूर्वांचल महामार्ग आणि प्रस्तावित गंगा महामार्गामुळे केवळ अनेक शहरे एकमेकांना जोडली जातील. इतकेच नव्हे तर रोजगाराच्या संधी वाढतील, तसेच शहरात उपलब्ध सेवा सुविधांचा लाभ अधिकाधिक लोकांना घेता येईल, असे पंतप्रधान म्हणाले. देशाच्या संरक्षणासाठी केवळ जमिनीवरून डागल्या जाणाऱ्या क्षेपणास्त्रांचीच नव्हे, तर लढाऊ विमाने, पाणबुड्या, जहाजे, हेलिकॉप्टर्स तसेच त्यासंदर्भातील शस्त्रास्त्रे आणि वेध घेणाऱ्या उपकरणांची गरज आहे. उत्तर प्रदेश संरक्षण औद्योगिक मार्गिकेत याच गोष्टींचे उत्पादन होणार असून त्यासाठी यावर्षीच्या अर्थसंकल्पात 3700 कोटी रुपयांची तरतूद केल्याचे पंतप्रधान म्हणाले. बुंदेलखंड महामार्गामुळे या संरक्षण मार्गिकेला मोठी मदत होईल असे ते म्हणाले. देशातील शेतकऱ्यांचे उत्पन्न वाढवण्यासाठी आणि त्यांच्या सक्षमीकरणासाठी पंतप्रधानांनी 10 हजार शेतकरी उत्पादक संस्थांचा प्रारंभ केला. या संस्थांमार्फत शेतकरी आणि स्वत: उत्पादित केलेल्या शेतमालाचा व्यापारही करता येऊ शकेल. शेतकऱ्यांच्या कल्याणासाठी सरकारने किमान आधारभूत किंमत निश्चिती, मृदा आरोग्य अहवाल, युरिया या कडुनिंबाचे लेपन याबरोबरच अनेक अपूर्ण राहिलेले सिंचन प्रकल्प देखील पूर्ण केले आहेत. शेतमालाला सर्वोत्तम भाव मिळावा म्हणून या शेतकरी उत्पादक संस्था काम करतील. देशभरातल्या 100 प्रगतीशील जिल्ह्यांमध्ये सरकार खास प्रोत्साहन देणार आहे. या प्रगतीशील जिल्ह्यांमध्ये प्रत्येक गटात किमान एक शेतकरी उत्पादक संस्था कार्यरत असणे आवश्यक आहे. यापूर्वीच्या सरकारने शेतकऱ्यांसाठी अनेक कोटी रुपयांच्या योजना जाहीर केल्या होत्या परंतु शेतकऱ्यांच्या खिशात काहीच पडले नाही. त्या तुलनेत आताच्या सरकारने उत्तर प्रदेशातल्या दोन कोटींहून जास्त शेतकरी कुटुंबांना 12 हजार कोटी रुपयांच्या अनुदानाचे थेट बँक खात्यात वितरण केले आहे. यामुळे कोणत्याही भेदभावाला किंवा दलालांना थारा मिळाला नाही, असे पंतप्रधानांनी म्हटले आहे. पंतप्रधान किसान योजनेच्या लाभार्थ्यांना पंतप्रधान जीवन ज्योती विमा योजना आणि पंतप्रधान जीवन सुरक्षा विमा योजनेशी जोडले जात असून शेतकऱ्यांच्या अडचणीच्या काळात दोन लाखांपर्यंतची विमा रक्कम त्यांना मिळू शकेल, असे पंतप्रधान म्हणाले. शेतकऱ्यांचे उत्पन्न वाढवण्यासाठी एक 16 कलमी कार्यक्रम तयार केल्याची घोषणा यावेळी पंतप्रधानांनी केली. शेतकऱ्यांना त्यांच्या शेतांपासून अगदी जवळ ग्रामीण बाजाराची योजना असून तिथून शेतकऱ्यांना आपला शेतमाल देशात कुठेही विकता येईल. भविष्यकाळात कृषी अर्थव्यवस्थेची नवीन केंद्रे म्हणून हे ग्रामीण बाजार उदयाला येतील, असेही पंतप्रधान म्हणाले.
अमेरिकन खुल्या टेनिस स्पर्धेतील विजयाबद्दल पंतप्रधानांकडून लिएंडर पेस आणि मार्टिना हिंगीस यांचे अभिनंदन

अमेरिकन खुल्या टेनिस स्पर्धेतील मिश्र दुहेरीचा किताब पटकावल्याबद्दल पंतप्रधान नरेन्द्र मोदी यांनी लिएंडर पेस आणि मार्टिना हिंगीस जोडीचे अभिनंदन केले आहे. “लिएंडर पेस आणि मार्टिना हिंगीस जोडीने पुन्हा एकदा शानदार खेळी केली आहे. या अपूर्व विजयाबद्दल तुमचे अभिनंदन. देशाला तुमच्या या विजयाचा अभिमान आहे” असे पंतप्रधानांनी म्हटले आहे.
पंतप्रधानांनी व्हिडीयो कॉन्फरन्सिंगच्या माध्यमातून जैन आचार्य लिखित पुस्तकाचे केले प्रकाशन

पंतप्रधान नरेंद्र मोदी यांच्या हस्ते आज व्हिडीयो कॉन्फरन्सिंगच्या माध्यमातून जैन आचार्य रत्नसुंदरसुरीस्वरजी महाराज लिखित ‘मारू भारत सारू भारत’ (माझा भारत चांगला भारत) या पुस्तकाचे प्रकाशन झाले. रत्नत्रयी ट्रस्टच्या साहित्य सत्कार समितीतर्फे मुंबईत आयोजित या प्रकाशन समारंभाला संबोधित करताना पंतप्रधानांनी आचार्य रत्नसुंदरसुरीस्वरजी यांच्या कार्याचे कौतुक केले. ३०० पुस्तके ही फार मोठी गोष्ट असल्याचे त्यांनी नमूद केले. महाराज साहेबांच्या कार्यात जीवनाच्या अनेक पैलुंचे प्रतिबिंब दिसून येते. ही पुस्तके त्यांची दिव्य वाणी सांगतात आणि त्यातून समाजाला बरेच काही परत देण्याची उर्मी प्रतिबिंबित होते, असे पंतप्रधान म्हणाले. राष्ट्र धर्म हा धर्माच्या वर आहे, असे त्यांनी सांगितले. संतांच्या भूमिकेचे पंतप्रधानांनी कौतुक केले. भारताने प्रदान केलेल्या संत आणि मुनींनी देशाच्या उभारणीकडे समाजाला नेले असून हा आपला वारसा आहे. दारिद्र्य निर्मूलन, स्वच्छ भारत आणि एक सशक्त भारत घडविण्याच्या कामी देशाच्या युवा शक्तीला जुंपणे यासाठी नागरिकांनी प्रयत्न करावेत, असे आवाहन त्यांनी केले. भारताने कधीही जातीयवादाची भाषा केली नाही तर मानवतेच्या कल्याणासाठी नेहमीच अध्यात्मिकतेची शिकवण दिली आहे. अध्यात्मिकतेच्या माध्यमातून प्रत्येक समस्या सोडवता येते, यावर आमचा विश्वास आहे, असे पंतप्रधान म्हणाले. पंतप्रधानांनी व्हिडीयो कॉन्फरन्सिंगच्या माध्यमातून संबोधित केल्याबद्दल जैन आचार्य रत्नसुंदरसुरीस्वरजी महाराज यांनी त्यांचें आभार मानले. कुटुंबांना मूल्ये असतात आणि देशाला संस्कृती असते, असेही ते म्हणाले.
मुंबईतल्या चंगरा चेंगरीच्या दुर्घटनेबद्दल पंतप्रधानांकडून दु:ख

पंतप्रधान नरेंद्र मोदी यांनी मुंबईत झालेल्या चेंगराचेंगरीत मृत्युमुखी पडलेल्यांप्रती शोक व्यक्त केला आहे. मुंबईत चेंगराचेंगरीतल्या मृतांप्रती पंतप्रधानांनी शोक व्यक्त केला आहे. जखमींच्या प्रकृतीत सुधारणा व्हावी अशी आाशा त्यांनी व्यक्त केली आहे. माझे मुंबईतल्या परिस्थितीवर लक्ष आहे तसेच रेल्वेमंत्री पियुष गोयल मुंबईत असून ते परिस्थितीचा आढावा घेऊन आवश्यक ती मदत पुरवत असल्याचे पंतप्रधानांनी म्हटले आहे.
नरेंद्र मोदी उद्या उत्तर प्रदेश दौऱ्यावर

पंतप्रधान नरेंद्र मोदी उद्या उत्तर प्रदेशच्या दौऱ्यावर जाणार आहेत. ते बलिया इथून प्रधानमंत्री उज्वला योजनेचा शुभारंभ करतील. पुढील तीन वर्षात दारिद्रयरेषेखालील कुटुंबातील 5 कोटी महिला लाभार्थींना स्वयंपाकाच्या गॅसची जोडणी देणे हा या योजनेचा उद्देश आहे. पंतप्रधान त्यांच्या वाराणसी मतदारसंघालाही भेट देणार आहेत. ते लाभार्थींना ई-रिक्षांचे वितरण करतील. ते वाराणसी येथील ज्ञान प्रवाह – सांस्कृतिक अभ्यास आणि संशोधन केंद्राला भेट देतील. तसेच ते वाराणसी मधील मान्यवर नागरिकांची भेट घेतील. पंतप्रधान प्रसिद्ध अस्सी घाट येथे पर्यावरणस्नेही ‘ई-नौकां’च्या योजनेचा शुभारंभ करतील. या ई-नौकांमुळे केवळ प्रदूषणातच घट होणार नाही, तर परिचालन खर्चातही कपात होईल आणि त्यामुळे गंगा नदीमध्ये अशा नौकांच्या माध्यमातून उदरनिर्वाह करणाऱ्यांच्या उत्पन्नात वाढ होईल.
जागतिक जलदिनानिमित्त पाण्याचा प्रत्येक थेंब वाचवण्याची शपथ घेण्याचे पंतप्रधानांचे आवाहन

जागतिक जल दिनानिमित्त पाण्याचा प्रत्येक थेंब वाचवण्याची प्रतिज्ञा लोकांनी घ्यावी, असे आवाहन पंतप्रधान नरेंद्र मोदी यांनी केले आहे. “पाण्याचा प्रत्येक थेंब वाचवण्याची प्रतिज्ञा आज जलदिनानिमित्त आपण घेऊ या. पाणी वाचवण्याचा निर्णय एकदा का “जनशक्तीने” मनापासून घेतला, तर आपण “जलशक्ती” यशस्वीपणे वाचवू शकणार आहोत. संयुक्त राष्ट्राने यावर्षी सांडपाणी विषय निवडला आहे. त्यामुळे पाण्याच्या पुनर्वापराविषयी जागृती निर्माण होईल तसेच पाण्याचे आपल्याला असलेले महत्व अधोरेखित करेल”, असे पंतप्रधानांनी म्हटले आहे.
पंतप्रधान नरेंद्र मोदी यांनी दिवाळीनिमित्त राष्ट्रपती उपराष्ट्रपती, रामनाथ कोविंद आणि एम वैंकय्या नायडू यांची घेतली भेट

नवी दिल्ली,24 ऑक्टोबर 2022 पंतप्रधान नरेंद्र मोदी यांनी राष्ट्रपती द्रौपदी मुर्मू, उपराष्ट्रपती जगदीश धनखड तसेच रामनाथ कोविंद आणि एम वैंकय्या नायडू यांची दिवाळीनिमित्त भेट घेऊन त्यांना दिवाळीच्या शुभेच्छा दिल्या. आपल्या ट्विट संदेशांच्या मालिकेत पंतप्रधानांनी ही माहिती दिली आहे :
भारत आणि व्हिएतनाम दरम्यान पशु आरोग्य क्षेत्रातील सहकार्याबाबत सामंजस्य करार

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारत आणि व्हिएतनाम यांच्यातील पशु आरोग्य क्षेत्रातील सहकार्याबाबतच्या सामंजस्य करारावर स्वाक्षऱ्या करण्यासाठी अनुमती देण्यात आली. या कराराअंतर्गत पशु आरोग्य क्षेत्रातील परस्पर सहकार्य वाढवण्याचे उद्दिष्ट निश्चित करण्यात आले आहे आणि खालील गोष्टींना मंजुरीही देण्यात आली आहे. 1. पशु आरोग्य क्षेत्रातील विशेष माहितीचे आदान-प्रदान आणि विशेष करून दोन्ही देशांमधील चिंताजनक पशु रोगाची लागण झालेल्या प्राण्यांना वेगळे ठेवणे, पशु रोगांसंबंधीची देखरेख आणि तपासाची प्रगती आणि खाद्यान्नातून निर्मित होणाऱ्या रोग जंतूबाबतच्या माहितीचे आदान प्रदान 1. मांसावरील प्रक्रिया, मांसाहारी उत्पादने आणि कत्तलखान्यांबाबतच्या विशेष माहितीचे आदान-प्रदान 2. पशु स्वच्छतेविषयक द्विपक्षीय करार आणि दोन्ही देशांदरम्यान सक्षम प्राधिकरणांद्वारे आरोग्य प्रमाणपत्र जारी करणे. हा सामंजस्य करार 10 वर्षांसाठी लागू राहील.
पंतप्रधानांनी गुजरातच्या मुख्यमंत्र्यांबरोबर झालेल्या उच्चस्तरीय बैठकीत दुष्काळी परिस्थितीचा आढावा घेतला

पंतप्रधान नरेंद्र मोदी यांच्या अध्यक्षतेखाली आज एका उच्चस्तरीय बैठकीत गुजरातमधील दुष्काळ आणि काही भागात असलेल्या पाणीटंचाईचा आढावा घेण्यात आला. गुजरातच्या मुख्यमंत्री आनंदीबेन पटेल, केंद्र सरकार आणि गुजरात सरकारचे वरिष्ठ अधिकारी या बैठकीला उपस्थित होते. जलसंधारण, पुनर्भरण आणि जलसाठ्यांची निर्मिती यांसदर्भातील राज्याच्या प्रयत्नांबाबत मुख्यमंत्र्यांनी विस्तृत माहिती दिली. राज्यात एक लाख 68 हजार बंधारे, 2 लाख 74 हजार शेततळी, एक लाख 25 हजार बोरी बांध बांधण्यात आले असून यामुळे 42.3 अब्ज घनफूट पाण्याची साठवण क्षमता निर्माण झाली असून याचा 6 लाख 32 हजार हेक्टर क्षेत्राला फायदा झाला असल्याची माहिती पटेल यांनी दिली. राज्यातील 77 टक्के घरांमध्ये नळाद्वारे पाणीपुरवठा केला जात आहे. सलग दुसऱ्या वर्षी कमी पर्जन्यमान असूनही राज्यात जल जोडणी क्षेत्रात झालेल्या कामामुळे काही दुर्गम भागात पाणी पुरवण्यासाठी केवळ 568 टँकर्स लागले. या प्रयत्नांचे कौतुक करतानाच राज्य टँकरमुक्त करण्यासाठी आणखी पावले उचलण्याची गरज पंतप्रधानांनी व्यक्त केली. सूक्ष्म सिंचन क्षेत्रात राज्याने भरीव प्रगती केली आहे. 3789 गावांमधे शंभर टक्के ठिबक/ तुषार सिंचन साध्य करण्यात आले आहे. कमी, विषम आणि अल्पकालीन पर्जन्यमान या परिस्थितीतही राज्याने हाती घेतलेल्या प्रयत्नांमुळे दुष्काळाशी समर्थपणे सामना करता आला. सलग दोन वर्ष दुष्काळी स्थिती असूनही राज्यातील पीक उत्पादन सामान्य उत्पादनाच्या 95 टक्के राहील असा अंदाज आहे. सरदार सरोवर, सिंचन योजनेअंतर्गत निर्मिती करण्यात आलेल्या कालव्यांच्या विस्तृत जाळ्यामुळे पीक उत्पादनात लक्षणीय वाढ झाली आहे आणि कृषी उत्पादनावर त्याचा सकारात्मक परिणाम झाला आहे. या संदर्भात पंतप्रधानांनी मूल्यवर्धित फलोत्पादन आणि नगदी पीके यावर भर दिला. मत्स्योत्पादन, मधुमक्षिकापालन, मोत्यांची आणि समुद्रशैवालांची शेती यामधे विकासाला चालना देण्याबाबतही यावेळी चर्चा झाली. केंद्र आणि राज्याने एकत्रित काम करण्याचा निर्धार व्यक्त करुन या बैठकीचा समारोप झाला.
‘कोविड 19 शी लढण्याचे फ्रंटलाइन कर्मचाऱ्यांना प्रशिक्षण देणाऱ्या  विशेष अभ्यासक्रमाचा’ 18 जून रोजी पंतप्रधानांच्या उपस्थितीत शुभारंभ

नवी दिल्ली, 16 जून 2021 पंतप्रधान नरेंद्र मोदी 18 जून 2021 रोजी सकाळी 11 वाजता व्हिडिओ कॉन्फरन्सिंगद्वारे ‘‘कोविड 19 शी लढण्याचे फ्रंटलाइन कर्मचाऱ्यांना प्रशिक्षण देणाऱ्या विशेष अभ्यासक्रमाचा शुभारंभ करणार आहेत. 26 राज्यांमधील 111 प्रशिक्षण केंद्रांमध्ये या कार्यक्रमाची सुरूवात होईल. त्यानंतर पंतप्रधान संबोधित करतील. यावेळी केंद्रीय कौशल्य विकास आणि उद्योजकता मंत्री देखील उपस्थित राहणार आहेत. या कार्यक्रमाचे उद्दिष्ट देशभरातील एक लाखाहून अधिक कोविड योद्धांचे कौशल्य वृद्धिंगत करणे हे आहे. कोविड योद्ध्यांना घरगुती सेवा (होम केअर सपोर्ट), मूलभूत सेवा (बेसिक केअर सपोर्ट), प्रगत सेवा (ऍडवान्सड केअर सपोर्ट) ,आपत्कालीन सेवा( इमर्जन्सी केअर सपोर्ट) , नमुना संकलन (सॅम्पल कलेक्शन सपोर्ट )आणि वैद्यकीय उपकरणे (मेडिकल इक्विपमेंट सपोर्ट ) या सहा रोजगार संबंधी क्षेत्रात प्रशिक्षण देण्यात येईल. प्रधानमंत्री कौशल विकास योजना 3.0. च्या केंद्रीय घटकाअंतर्गत विशेष कार्यक्रम म्हणून या कार्यक्रमाची आखणी करण्यात आली असून या योजनेसाठी एकूण . 276 कोटी रुपये खर्च येणार आहे. या कार्यक्रमाद्वारे आरोग्य क्षेत्रातील मनुष्यबळाच्या विद्यमान आणि भविष्यातील गरजा पूर्ण करण्यासाठी कुशल बिगर वैद्यकीय आरोग्यसेवा कर्मचारी तयार होतील.
जपानच्या प्रस्थानापूर्वी पंतप्रधानांनी  केलेले वक्तव्य

पंतप्रधान नरेंद्र मोदी यांनी जपानला प्रस्थान करण्यापूर्वी केलेले वक्तव्य खालीलप्रमाणे – मी जपानला दिनांक २८ -२९ ऑक्टोबर २०१८ रोजी वार्षिक शिखर परिषदेला भेट देणार आहे. मी सप्टेंबर 2014 मध्ये पंतप्रधान म्हणून नियुक्त झाल्यावर जपानला पहिली भेट दिली होती त्यानंतर हि माझी पंतप्रधान शिन्जो आबे यांच्याशी बारावी बैठक असेल. त्याआधि मी २०१६ मध्ये जपानला वार्षिक शिखर बैठकी साठी भेट दिली होती. गेल्यावर्षी माझ्या गृह राज्यात गुजरातमध्येसुद्धा पंतप्रधान आबे आणि श्रीमती अकी आबे यांना मेजवानी देण्याचा आनंद मिळाला. जपान भारताचा मूल्यवान भागीदार आहे. आमच्याकडे विशेष रणनीतिक आणि जागतिक भागीदारी आहे. आमची जपानशी आर्थिक आणि धोरणात्मक भागीदारी आहे , जपानशी आमचे संबंध अलिकडच्या वर्षांमध्ये पूर्णपणे बदलले आहेत. आज ही भागीदारी कायदा, भारताच्या पूर्व धोरणाच्या मजबूत स्तंभावर आणि आमच्या सामायिक दृष्टीक्षेप आणि मुक्त, भारताच्या पूर्वोत्तर राष्ट्रांच्या प्रतिबद्धतेवर अवलंबून आहे. लोकशाही म्हणून, आम्ही मूल्ये सामायिक केली आहेत. आम्ही सर्वांसाठी शांती आणि समृद्धी शोधतो. आमचे मानार्थ, पूरकता भारत आणि जपान यांना एक संयुक्त विजेता बनवते. भारताच्या आर्थिक आणि तांत्रिक आधुनिकीकरणाच्या आणि भारतातील सर्वोच्च गुंतवणूकदारांपैकी एक असलेला जपान आज जगातील सर्वात विश्वासू भागीदारांपैकी एक आहे. मुंबई-अहमदाबाद हाय स्पीड रेल आणि समर्पित फ्रेट कॉरिडॉरसारख्या प्रकल्पांनी आमच्या आर्थिक गुंतवणूकीची उच्च पातळी आणि मजबुती दर्शविली आहे.'मेक इन इंडिया', 'स्किल इंडिया', 'डिजिटल इंडिया', 'स्टार्ट अप इंडिया' इत्यादीसारख्या आमच्या राष्ट्रीय पुढाकारांमध्ये जपान सहभागी होण्यास आघाडीवर आहे. जपानी गुंतवणूकदारांना भारताच्या अर्थव्यवस्थेवरील भविष्यावर विश्वास आहे, ज्याला अनेक संधी आहेत.आम्ही जपानच्या जागतिक नेतृत्व, नवीन शोध, तंत्रज्ञान आणि सर्वोत्तम प्रथांना मुल्यांकित करतो. या भेटीदरम्यान मला जपानच्या रोबोटिक्समधील उच्च-तंत्रज्ञान क्षमता पाहण्याची संधी मिळेल. मी पंतप्रधान शिन्जो ऐबे यांच्याशी विस्तृत चर्चा करणार आहे तसेच दोन्ही देशांतील उद्योगी नेतृत्व आणि उद्योगपती यांच्याशी संवाद साधणार आहे. मी भारतीय समाजाला संबोधित करणार आहे. ज्यामुळे आपल्याला व्यापार आणि गुंतवणूकीतील परस्पर संबंध आणखी मजबूत करण्यास मदत मिळेल आणि आरोग्य, डिजिटल तंत्रज्ञान, शेती, अन्न प्रक्रिया, आपत्ती जोखीम कमी करण्यास पायाभूत सुविधाची मदत होईल. आमच्या राज्यांमधील , संसदेत तसेच जपानच्या प्रांतांमधील आमच्या वाढत्या संबंधांचे मी मोठ्या प्रमाणात स्वागत करतो. ही आनंदाची बातमी आहे की, आमच्या दोन देशांच्या लोकांमधील थेट संबंध, शिक्षण, कौशल्य विकास, संस्कृती आणि पर्यटन यासारख्या सक्रिय क्षेत्रांमध्ये परस्पर संवादाद्वारे वाढत चालले आहे. "माझी ही भेट आमच्या पारंपारिक मैत्रीला प्रोत्साहित करेल जी , इतिहासात खोलवर रुजलेली आहे, आणि ही मैत्री एका चांगल्या आणि समृद्ध भविष्यासाठी आमच्या भागीदारीचे एकत्रीकरण करेल. "
व्हायब्रंट गुजरात परिषद 2019 साठी (17-19 जानेवारी 2019) आलेल्या चेक प्रजासत्ताकच्या पंतप्रधानांचा दौरा

चेक प्रजासत्ताकचे पंतप्रधान अँड्रेज बाबिज, 17-19 जानेवारी 2019 दरम्यान भारताच्या अधिकृत दौऱ्यावर आले आहेत. त्यांच्यासोबत व्यापार आणि उद्योग मंत्री माटी नोवाकोवा आणि उद्योजकांचे मोठे शिष्टमंडळ आले असून, सहयोगी देश म्हणून चेक प्रजासत्ताक व्हायब्रंट गुजरात जागतिक परिषद 2019 मध्ये सहभागी झाला आहे. पंतप्रधान बाबीज चेक या प्रतिनिधी मंडळाचे नेतृत्व करत आहेत. परिषदेच्या पार्श्वभूमीवर पंतप्रधान मोदी आणि पंतप्रधान बाबीज यांची द्विपक्षीय बैठक झाली. परस्पर हिताच्या क्षेत्रीय मुद्यांवर आणि महत्वाच्या जागतिक मुद्यांसह द्विपक्षीय संबंधांचा संपूर्ण आढावा या चर्चेत घेण्यात आला. पंतप्रधान मोदी यांच्या दूरदर्शी नेतृत्वाचे कौतुक चेक प्रजासत्ताकच्या पंतप्रधानांनी केले. भारतीय अर्थव्यवस्थेचा वेगाने होणारा विकास आणि द्विपक्षीय व्यापार आणि गुंतवणूक वृद्धिंगत करण्याबाबतच्या प्रचंड संधी यांची नोंद चेक पंतप्रधानांनी घेतली. भारताच्या राष्ट्रपतींनी गेल्या वर्षी सप्टेंबर महिन्यात चेक प्रजासत्ताकला भेट दिली असतांना द्विपक्षीय सहकार्यासाठी अनेक सामंजस्य करारांवर झालेल्या स्वाक्षऱ्यांसंदर्भातील आठवणींना पंतप्रधान बाबीज यांनी उजाळा दिला. अवजड यंत्र आणि परिशुद्ध अभियांत्रिकीमध्ये चेक प्रजासत्ताककडे अत्याधुनिक निर्माण तंत्रज्ञान आहे. भारतातील निर्माण क्षेत्रात विशेषत: संरक्षण, मोटार वाहन आणि रेल्वे या क्षेत्रात भारतीय बाजारपेठेतील प्रचंड संधीचा लाभ घेण्याचे आवाहन पंतप्रधान मोदींनी चेक कंपन्यांना केले. चेकमधील प्रतिष्ठेच्या संशोधन आणि विकास परिषदेत भारतीय शास्त्रज्ञांना नामांकनासाठी चेक पंतप्रधानांनी आमंत्रित केले. या अत्यंत प्रतिष्ठेच्या संस्थेत अनेक आंतरराष्ट्रीय संशोधक असून, त्याचे अध्यक्षपद स्वत: पंतप्रधानांकडे आहे. अनेक वर्षांपासून दोन्ही देशांमध्ये असलेल्या उत्तम संबंधांचे दोन्ही पंतप्रधानांनी कौतुक केले आणि हे बंध अधिक मजबूत करण्यासाठी आवश्यक पावले उचलण्याचे ठरवले. आपल्या दौऱ्यादरम्यान नवी दिल्ली येथे 19 जानेवारीला पंतप्रधान बाबीज भारताच्या राष्ट्रपतींची भेट घेणार आहेत. तसेच पुण्यातील सिम्बॉयसिस विद्यापीठात युरोपिअन अभ्यास केंद्राच्या उद्‌घाटनासाठी आणि चेक कंपन्यांना भेट देण्यासाठी ते पुण्याला जाणार आहेत.
पंतप्रधान आणि इंडोनेशियाच्या राष्ट्राध्यक्षांमध्ये दूरध्वनी संभाषण

पंतप्रधान नरेंद्र मोदी आणि इंडोनेशियाचे राष्ट्राध्यक्ष जोको विडोडो यांच्यात आज दूरध्वनीवरून संभाषण झाले. दोन्ही नेत्यांनी त्यांच्या क्षेत्रात आणि जगात पसरलेल्या कोविड-19 साथीबद्दल चर्चा केली. इंडोनेशियाला औषध उत्पादनांचा पुरवठा करण्यासाठी भारत सरकार करत असलेल्या प्रयत्नांची इंडोनेशियाच्या राष्ट्राध्यक्षांनी प्रशंसा केली. वैद्यकीय उत्पादने किंवा दोन्ही देशांमधील व्यापारातील इतर वस्तूंच्या पुरवठ्यात येणारी अडचण दूर करण्यासाठी भारत सर्वतोपरी प्रयत्न करेल, असे आश्वासन पंतप्रधानांनी यावेळी केले. दोन्ही देशांमध्ये वास्तव्यास असलेल्या परस्पर नागरिकांच्या प्रश्नांबाबत दोन्ही नेत्यांनी चर्चा केली आणि यासंदर्भात शक्य त्या सर्व सुविधा पुरवण्यासाठी दोन्ही देशांची पथके एकमेकांच्या संपर्कात राहतील, यावर दोन्ही नेत्यांमध्ये सहमती झाली. इंडोनेशिया हा भारताचा महत्त्वाचा सागरी भागीदार आहे. तसेच द्विपक्षीय संबंधातील ताकद दोन्ही देशांना साथीच्या परिणामांविरोधात लढण्यासाठी बळ देईल, असे पंतप्रधानांनी अधोरेखित केले. पंतप्रधानांनी राष्ट्राध्यक्ष विडोडो आणि इंडोनेशियाच्या नागरिकांना पवित्र रमजान महिन्याच्या शुभेच्छा दिल्या.